b'\n_START_ARTICLE_\nAbadia d\'Achel\n_START_SECTION_\nSegles XVII i XVIII\n_START_PARAGRAPH_\nEl 30 de gener de 1648, a la fi de la Guerra dels Vuitanta Anys, es va signar el Tractat de M\xc3\xbcnster  entre Espanya i els pa\xc3\xafsos Baixos. De resultes del tractat la missa cat\xc3\xb2lica va ser prohibida en la Rep\xc3\xbablica holandesa. Per tant, els Cat\xc3\xb2lics de Valkenswaard i Schaft van construir una capella a Achel, que era part del Pr\xc3\xadncep-Bisbat de Lieja. Les primeres arrels de l\'Abadia es remunten a 1686, quan Petrus van Eynatten, fill de l\'alcalde de la ciutat de Eindhoven, va fundar una comunitat d\'ermitans de Sant Josep. La comunitat floriria fins a 1789 quan van ser expulsats del seu convent despr\xc3\xa9s que l\'ex\xc3\xa8rcit revolucionari franc\xc3\xa8s va envair els Pa\xc3\xafsos Baixos Austr\xc3\xadacs. L\'abadia va ser venuda a Jan Diederik van Tuyll van Serooskerken (Utrecht, 6 d\'agost de 1773-Heeze, 9 de juliol de 1843).\n_START_SECTION_\nSegle XIX\n_START_PARAGRAPH_\nEl 21 de mar\xc3\xa7 del 1846, els monjos trapencs de l\'Abadia de Westmalle van fundar un priorat a Achel (fundat en Meersel-Dreef el 3 de maig de 1838 en un antic monestir de l\'Ordre dels Germans Menors Caputxins). L\'abadia i les seves 95 hect\xc3\xa0rees de terra havien estat comprades pel sacerdot Gast de Heeze, el 9 d\'abril de 1845, amb el suport de diversos beneficiaris. La primera cervesa que es va elaborar en el lloc va ser el "Patersvaatje" l\'any 1852. L\'any 1871, el priorat va obtenir l\'estatus d\'abadia i l\'elaboraci\xc3\xb3 de cervesa es va convertir en una activitat regular. A trav\xc3\xa9s de la reclamaci\xc3\xb3 d\'erms, l\'agricultura i la ramaderia de l\'abadia van prosperar. A m\xc3\xa9s, es van fundar diverses comunitats dependents de l\'abadia de Achel: a Echt (Abadia de Lilbosch), Diepenveen, Rochefort (Abadia de Rochefort) i l\'abadia de Notre Dame de l\'Emmanuel a Kasanza l\'any 1958 (Congo Belga).\n_START_SECTION_\nSegle XX\n_START_PARAGRAPH_\nAl comen\xc3\xa7ament de la Primera Guerra Mundial (1914) els monjos van abandonar l\'abadia. Els alemanys van desmantellar la f\xc3\xa0brica de cervesa l\'any 1917 per apropiar-se dels aproximadament 700\xc2\xa0kg de coure. Despr\xc3\xa9s de la Segona Guerra Mundial es va construir una nova abadia entre 1946 i 1952, per\xc3\xb2 nom\xc3\xa9s dues ales de les quatre planificades van ser completades. L\'any 1989 l\'abadia va vendre la majoria de les seves terres a l\'Administraci\xc3\xb3 Forestal Nacional d\'Holanda i al Govern de Flandes. L\'any 1998, amb el suport dels monjos trapenses de Westmalle i Rochefort es va reprendre l\'elaboraci\xc3\xb3 de cervesa.'